Title: ประกาศคณะกรรมการมาตรฐานสินค้าเกษตร เรื่อง กำหนดคุณสมบัติและลักษณะต้องห้ามของผู้ขอรับใบอนุญาตเป็นผู้ประกอบการตรวจสอบมาตรฐาน

ประกาศคณะกรรมการมาตรฐานสินค้าเกษตร

ประกาศคณะกรรมการมาตรฐานสินค้าเกษตร
เรื่อง
กำหนดคุณสมบัติและลักษณะต้องห้าม
ของผู้ขอรับใบอนุญาตเป็นผู้ประกอบการตรวจสอบมาตรฐาน[๑]

อาศัยอำนาจตามความในมาตรา
๗ (๖) และมาตรา ๓๔ (๕) แห่งพระราชบัญญัติมาตรฐานสินค้าเกษตร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้
โดยอาศัยอำนาจตามบทบัญญัติแห่งกฎหมาย
คณะกรรมการมาตรฐานสินค้าเกษตรเห็นสมควรประกาศกำหนดคุณสมบัติและลักษณะต้องห้ามของผู้ขอรับใบอนุญาตเป็นผู้ประกอบการตรวจสอบมาตรฐานไว้
ดังต่อไปนี้

ข้อ ๑ 
ผู้ขอรับใบอนุญาตต้องมีการจัดระบบองค์การให้เป็นไปตามมาตรฐาน ดังต่อไปนี้
(๑)
กรณีขอรับใบอนุญาตเป็นผู้ประกอบการตรวจสอบรับรองมาตรฐานเกี่ยวกับวิธีการกรรมวิธี
หรือกระบวนการจัดการที่เกี่ยวกับสินค้าเกษตรต้องเป็นไปตามมาตรฐานไอเอสโอ/ไออีซี (ISO/IEC
17021) ว่าด้วยเรื่อง การตรวจสอบรับรอง -
ข้อกำหนดสำหรับหน่วยตรวจประเมินและให้การรับรองระบบการจัดการและฉบับที่แก้ไขเพิ่มเติม
หรือมาตรฐานไอเอสโอ/ทีเอส (ISO/TS 22003)
ว่าด้วยเรื่องระบบการจัดการความปลอดภัยอาหาร -
ข้อกำหนดสำหรับหน่วยตรวจประเมินและให้การรับรองระบบการจัดการความปลอดภัยอาหารและฉบับที่แก้ไขเพิ่มเติม
หรือมาตรฐานไอเอสโอ/ไออีซี (ISO/IEC GUIDE 65) ว่าด้วยเรื่อง
ข้อกำหนดทั่วไปสำหรับหน่วยรับรองคุณภาพผลิตภัณฑ์และฉบับที่แก้ไขเพิ่มเติมตามแต่กรณีและเป็นไปตามหลักเกณฑ์เงื่อนไขที่สำนักงานมาตรฐานสินค้าเกษตรและอาหารแห่งชาติ
ประกาศกำหนด
(๒)
กรณีขอรับใบอนุญาตเป็นผู้ประกอบการตรวจสอบรับรองมาตรฐานเกี่ยวกับสินค้าเกษตรต้องเป็นไปตามมาตรฐานไอเอสโอ/ไออีซี
(ISO/IEC GUIDE 65) ว่าด้วยเรื่อง
ข้อกำหนดทั่วไปสำหรับหน่วยรับรองคุณภาพผลิตภัณฑ์ และฉบับที่แก้ไขเพิ่มเติม
และเป็นไปตามหลักเกณฑ์ เงื่อนไขที่สำนักงานมาตรฐานสินค้าการเกษตรและอาหารแห่งชาติ
ประกาศกำหนด

ข้อ ๒ 
ไม่เป็นผู้อยู่ในระหว่างการถูกตรวจสอบ
หรือใช้ห้องปฏิบัติการที่อยู่ในระหว่างการถูกตรวจสอบว่ามีมูลกระทำความผิดที่เกี่ยวข้องกับการรับรองหรือการออกผลทดสอบหรือวิเคราะห์

ข้อ ๓ 
ไม่เคยถูกดำเนินคดี
หรือมีตัวแทนที่อยู่ในระหว่างถูกดำเนินคดีหรือใช้ห้องปฏิบัติการที่อยู่ในระหว่างถูกดำเนินคดี  ทั้งนี้
เฉพาะในคดีอาญาสำหรับความผิดที่เกี่ยวกับการตรวจสอบการรับรองการวิเคราะห์
หรือการอื่นใดที่มีลักษณะเดียวกัน
เว้นแต่คดีจะถึงที่สุดว่าไม่มีความผิดตามข้อกล่าวหานั้นหรือพ้นกำหนดสองปี
นับแต่วันที่ศาลมีคำพิพากษาถึงที่สุดว่ามีความผิดในคดีดังกล่าวแล้ว

ประกาศ ณ วันที่ ๒๔
พฤศจิกายน พ.ศ. ๒๕๕๒
ธีระ  วงศ์สมุทร
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร

วิศนี/ปรับปรุง
๑๙ มกราคม ๒๕๕๘

[๑] ราชกิจจานุเบกษา
เล่ม ๑๒๗/ตอนพิเศษ ๑๔ ง/หน้า ๑๐๒/๒๗ มกราคม ๒๕๕๓